Lipšic, Daniel, poslanec NR SR (2015-12-04):
Vážená pani predsedajúca, milé kolegyne, kolegovia, celé rokovanie parlamentu od prvého čítania vo mne posilňuje dojem, že nejde o prijatie účinného balíčka v boji proti teroristom, žiaľ, lebo ten účinný balíček by bol vhodný, ale ide skôr o marketingovú kampaň SMER-u. Ak by SMER mal záujem prijať ústavné zmeny, tak by premiér musel rokovať s opozíciou vecne a nie odkazovať opozícii, že keby bola pri moci, tak máme na Slovensku teroristov. Keďže to opozícii odkázal, nerobím to rád, ale urobím výnimku. Budem teraz hovoriť o tom, kto na Slovensku teroristov priviezol a kto z čisto utilitárnych politických dôvodov ohrozil bezpečnosť tejto krajiny. (Potlesk.) Hovorím o veci, ktorú dobre poznám, keďže som ju dva roky riešil na ministerstve vnútra, riešil situáciu, ktorú spôsobil váš premiér, aby sa reálne zapáčil americkej administratíve a urobil si pár fotiek v Bielom dome. Najskôr ku kauze Guantánamo a potom k jednotlivým väzňom, ktorí boli na Slovensko dovezení, predstavovali bezpečnostné riziko a dvoch z nich sa nám za našej vlády podarilo odsunúť do ich domovských krajín a už nepredstavujú bezpečnostné riziko. Tým chcem na úvod povedať, že vy ste bezpečnostné riziko spôsobili a my sme ho museli riešiť. Chcem na úvod povedať tiež to, že rezort vnútra, ale aj Slovenská informačná služba si počínala vždy profesionálne, a to chcem oceniť. Moje poznámky sa budú týkať politických rozhodnutí predsedu vlády. Myslel som, že o tom nikdy nebudem hovoriť, ale tie príbehy ma stáli pár šedivých vlasov a povedal som si, že po výrokoch pána premiéra pohár trpezlivosti pretiekol. Guantánamo vzniklo kvôli tomu, že americký prezident Obama dal v roku 2008 kampaňový prísľub, že zatvorí väznicu na kubánskom Guantáname. Z toho dôvodu boli väzni rozdelení na dve kategórie. Tých, voči ktorým boli procesné dôkazy na ich obžalobu pred americkým súdom, a na tých, kde boli síce podozrenia a informácie operatívne a spravodajské, ale neboli tam dôkazy, ktoré by obstáli pred súdom. Keďže americký Kongres prijal zákon, podľa ktorého väzni z Guantánama nemohli vstúpiť na americkú pôdu, tak prezident Obama a jeho administratíva, a bola to ich priorita, začal ponúkať väzňov spojeneckým krajinám vrátane Slovenska. V mnohých veciach súhlasím s postojom Spojených štátov amerických, ale nie som voči ich politike nekritický. A toto som považoval a stále považujem za pomerne farizejské riešenie, keď na jednej strane je zákon federálneho Kongresu, ktorý neumožňuje prijatie väzňov z Guantánama na americkú pôdu, ale Obama a jeho administratíva ich ponúkajú iným krajinám, aby išli, išli tam. Keď nie sú vôbec nebezpeční, o tom ešte budeme hovoriť, či boli, alebo neboli nebezpeční, aký je problém alebo dôvod, že by sa pohybovali voľne po Spojených štátoch amerických? Ten problém asi je, že to nie sú bezúhonné osoby, to nie sú žiadni náhodní čašníci a kuchári, ktorí boli chytení v Tora Bora, ale sú to ľudia, ktorí majú za sebou teroristický výcvik a vojnu v prospech Talibanu alebo al-
-Káidy. Týchto ľudí sme na Slovensko priviezli a budem hovoriť aj konkrétnejšie o niektorých z nich. Najskôr dôvod, pre ktorý, a to je verejne známy dôvod, pre ktorý sa rozhodol premiér Fico opakovane priviezť väzňov z Guantánama na Slovensko. Urobil tak preto, aby zmiernil potenciálnu kritiku voči svojej vláde za korupčné kauzy. To nesvedčí veľmi v prospech ani premiéra Fica, ale ani súčasnej americkej administratívy. Len na porovnanie. Tri krajiny, ktoré prevzali v Európe najvyšší počet väzňov z Guantánama, boli Veľká Británia, Francúzsko a Slovensko. Veľká Británia a Francúzsko 9 a Slovensko 8. Teda krajina desaťnásobne menšia ako Francúzsko a Veľká Británia prevzala v princípe rovnaký počet o jedného menej väzňov z Guantánama. Ako sme sa dočítali z WikiLeaks, tak jedným z dôvodov, pre ktoré boli prevzatí, a budem citovať: „Fico sa zdôveril Friedovi,“ to bol špeciálny veľvyslanec pre zatvorenie Guantánama Obamovej vlády, „že bol principiálne motivovaný rozhodnúť o prijatí väzňov z dôvodu predchádzajúcej tvrdej kritiky podmienok v zariadeniach na výkon väzby počas Obamovej vlády. Možno,“ píše sa ďalej. „Slovenská strana však zároveň priznala, že tým zbiera body, ktoré by mohla chcieť v budúcnosti využiť. Rovnako by tým rada zatienila Maďarskú republiku, ktorá verejne ponúkla prijať len jedného väzňa, a potrebujú pomôcť kvôli tomu, kvôli vzhľadom na snahu Maďarska kontaktovať americký Kongres vo veci prijatia uznesenia proti slovenskej jazykovej legislatíve.“ Blahoželám! Ak toto je motív, ktorým sa ohrozuje bezpečnosť Slovenska, tak je to motív zlý. V tej prvej trojici väzňov z Guantánama boli na Slovensko privezení traja väzni. Dvoch spomeniem aj menom, lebo boli dve mená zverejnené a nám sa ich podarilo vrátiť naspäť do domovských štátov. Ten tretí sa ešte nachádza na území Slovenskej republiky a nebudem jeho meno zverejňovať. Tí dvaja sú Adel al-Gazzar, Egypťan, a Rafik bin Bašir bin Džalúd al-Hamí, Tunisan. Najskôr vám poviem pár vecí z ich minulosti, len skôr vybraných, pri jednom z nich aj poznatky našich služieb, ako sa správal na Slovensku a aké reálne bezpečnostné riziko na Slovensku predstavoval. Tým, že som bol osobne zaangažovaný v riešení jeho situácie, ubezpečujem vás, že to nebolo nič ľahké. Al-Gazzar bol v kontakte s teroristickou organizáciou Lashkar-e-Taiba a v januári 2001 navštívil al-Aksu, tréningový tábor v severnom Pakistane, kde sa stretol s vrcholnými predstaviteľmi teroristickej skupiny Lashkar-e-Taiba. Z väzňov, ktorí boli na Slovensko presunutí, na Slovensku napriek jeho pomerne stručnej anamnéze predstavoval najväčšie bezpečnostné riziko. Budem citovať zo správ našich inštitúcií po tom, ako sa nachádzal al-Gazzar už na Slovensku. „Na základe vydaného platného cestovného dokladu má možnosť voľného pohybu v rámci schengenského priestoru, čím potenciálne ovplyvňuje aj bezpečnosť ďalších členských krajín.“ To inak bola realita, ktorú sme veľmi namáhavo riešili s našimi partnerskými organizáciami a službami v zahraničí v rámci strednej Európy, keďže táto osoba sa voľne pohybovala po schengenskom priestore. Ďalej citujem zo záverov našich bezpečnostných služieb: „Touto skutočnosťou vznikajú pre Slovenskú republiku pomerne významné bezpečnostné riziká najmä s ohľadom na jeho aktivity zaznamenané v ostatnom období.“ Ide o konkrétne aktivity, ktoré cituje táto správa, a týkajú sa priamych kontaktov na predstaviteľov teroristických skupín v západnej Európe. Kto nám tu hovorí o bezpečnosti a o tom, že chráni Slovensko pred teroristami, keď úmyselne a kvôli politickému zisku sem dotiahne vycvičených teroristov, ktorí ohrozujú bezpečnosť našich ľudí? Druhým väzňom, ktorý bol na Slovensko v prvej várke privezený, bol Rafik bin Bašir bin Džalúd al-Hamí. Al-Hamí pôvodne pôsobil vo Frankfurte, kde sa zaoberal obchodom s drogami. Vytvoril si závislosť na drogách používaním marihuany, kokaínu a sporadicky aj heroínu. Al-Hamí odišiel v roku 1999, 5. novembra, z Nemecka do Pakistanu. Súhlasil s tým, že obdrží paravojenský tréning na základni Chalden pri Khoste v Afganistane. Al-Hamí bol v jednej z troch výcvikových skupín, každá pozostávala z desiatich osôb. Skupina, v ktorej bol al-Hamí, získala základný tréning v ľahkých zbraniach. Ostatné skupiny boli cvičené na používanie delostrelectva a protilietadlových zbraní. Vo výsluchu v roku 2002 al-Hamí uviedol, že jeho výcvik v tábore v Chaldene trval 3 mesiace. Počas jeho umiestnenia v tábore v Guantáname sa Hamí dopustil štyroch násilných útokov, prejavoval výrazné známky agresivity a neposlušnosti. Jeden zo zadržaných v Guantáname, jeden z hľadaných predstaviteľov al-Káidy, opoznal v al-Hamím, citujem, „brata z Tuniska, ktorého stretol v Pakistane“. Al-Hamí pôvodne vypovedal, že získal výcvik v zbraniach v menovanom tábore Chalden v Afganistane. Chalden je tábor, ktorý je známy tým, že ponúka výcvik, alebo teda organizuje výcvik jednak v paravojenských taktikách pri ľahkých zbraniach, topografii, ale aj pri výcviku ostatných taktík vrátane výbušných systémov. Až taká sranda to, žiaľ, nie je. V Kandaháre a v Afganistane tento väzeň, neskorší väzeň v Guantáname, navštevoval inštitút Saria, ktorý bol veľmi úzko prepojený na Usámu bin Ládina a nachádzal sa v blízkosti bin Ládinovho domu. Podľa niektorých informácií mal byť osobným strážcom Usámu bin Ládina. Týchto dvoch väzňov z Guantánama sa nám podarilo za našej vlády vrátiť do ich domovských štátov v princípe vďaka veľkému šťastiu, ktoré spôsobili revolúcie tzv. Arabskej jari v Severnej Afrike. Boli to osoby, ktoré boli právoplatne predchádzajúcimi režimami odsúdení za terorizmus, a, samozrejme, pokiaľ by sa vrátili do svojich domovských krajín v čase, keď tam tieto režimy fungovali, tak by, predpokladám, nemali dlhé trvanie. Len vďaka tomu, že došlo k zmenám v týchto režimoch, sa nám v roku 2011 podarilo obidvoch väzňov vrátiť do Severnej Afriky. A tu chcem opakovane oceniť profesionálnu prácu jednak ľudí z ministerstva vnútra, kariérnych ľudí z ministerstva vnútra, ale aj zo Slovenskej informačnej služby, ktorí sa na mimoriadne vysokej úrovni zhostili úlohy vyriešiť bezpečnostné riziká, ktoré prinášal pobyt vycvičených teroristov na Slovensku vďaka tomu, aby sa Robert Fico mohol zapáčiť americkej vláde. Osobne som mal pocit, že po tejto skúsenosti sem ďalší väzni z Guantánama už neprídu. Ale mýlil som sa, lebo prišli ďalšie voľby v roku 2014 – prezidentské voľby, a premiér Fico potreboval ešte jednu fotku v oválnej pracovni. A tak sem prišli ďalšie várky, tri, kde sú stále na Slovensku, takže ich mená nebudem citovať, len odcitujem v tomto už len veľmi stručne informáciu o jednom z nich, keďže nám bolo viackrát deklarované, že nepredstavujú žiadne bezpečnostné riziko pre Slovensko. Okrem toho, že aj všetci traja títo väzni absolvovali teroristický výcvik so zbraňami, u jedného z nich, citujem, „počas jeho zadržania na Guantáname bolo zaznamenaných minimálne 20 prípadov porušenia disciplíny vrátane ohrozenia na živote príslušníkov väzenskej stráže v Guantáname“. Vám sa naozaj zdá, že to je v poriadku? Vám sa naozaj zdá, že môžte s vážnou tvárou hovoriť o tom, ako chránite Slovensko? Keď nebola vláda, ktorá viac ohrozila bezpečnosť Slovenska a vydala Slovensko do potenciálneho rizika teroristického útoku, ako vaša vláda? A nie z dôvodov, ktoré by boli čisto spojenecké. Mnohé krajiny odmietli prijať väzňov z Guantánama, ale čisto z dôvodov politických, kvôli pár fotkám v Bielom dome. Vám nie je hanba dnes polepiť celé Slovensko bilbordami, že chránite Slovensko? A pred kým ho chránite? Pred sebou?! (Potlesk.) Ja som si nikdy nemyslel, že s týmito informáciami, a nemôžem úplne všetky citovať, vystúpim v pléne Národnej rady. Ale všetko má nejaký limit. A tá pretvárka a farizejstvo a marketing dosiahli nejaký limit. S plnou vážnosťou ako bývalý minister vnútra hovorím, že ak Slovensko bolo vystavené hrozbe teroristického útoku najviac, bolo to kvôli vašim krokom a rozhodnutiam vášho premiéra. A preto mi príde naozaj absurdné, aby sa dnes vy hrali, vaši zástupcovia vašej vlády na ľudí, ktorí Slovensko pred teroristami chránia. Vy Slovensko pred teroristami nechránite! Robíte kvôli tomu len marketing. Vy bezpečnostné hrozby na základe vašej doterajšej činnosti na Slovensku len zvyšujete. A čím skôr skončí vaša vláda, tým bude Slovensko bezpečnejšie. Ďakujem veľmi pekne. (Potlesk.)